Vonke spat tussen Eskom, Mangaung | Netwerk24
Vonke spat tussen Eskom, Mangaung
Deur Alet van der Walt 29 November 2019 09:46
Eskom sê dit is sy plig om die gemeenskap vroegtydig in te lig wanneer hy ’n munisipaliteit se krag gaan afsny en dat hy dit nie doen om paniek te saai soos wat die Mangaung Metro Munisipaliteit (MMM) in ’n mediaverklaring sê nie.
Eskom sê hy is baie teleurgesteld met die mediaverklaring wat deur die MMM uitgereik is nadat die LUR van samewerkende regering en tradisionele sake (Cogta), Skully Nxangisa, met Eskom en die MMM vergader het.
Eskom sê die MMM se verklaring is misleidend en vol feitefoute.
Die MMM beweer onder meer in die verklaring dat Centlec nie vir Eskom geld skuld nie en dat sy lopende rekening op datum is.
Eskom sê hy verwerp dié stelling, want die MMM betaal reeds sedert Augustus vanjaar sy rekening laat.
Die metro se rekening van R148 miljoen vir Oktober moes op 16 November betaal gewees het terwyl daar ’n verdere R21 miljoen vir meer as 90 dae uitstaande is.
Volgens wet moet die metro sy rekening binne 15 dae betaal.
Dit volg nadat Eskom die week kennis gegee het dat hy die Mangaung-metro asook die Mantsopa- en Mafube-munisipaliteit weens wanbetaling gaan afsny.
Eskom sê hy is geensins spyt hy het die inwoners van die drie munisipaliteite ingelig oor sy beplande optrede nie en dat hy dit nie, soos die MMM beweer, gedoen het om paniek te saai nie.
Eskom sê verder dat indien daar nie teen 29 November ’n ooreenkoms bereik is tussen hom en die MMM nie, hy op 3 Desember sal begin met beplande onderbrekings.
Nxangisa sê Eskom en die munisipaliteite sal nuwe afbetalingsooreenkomste aangaan.
Vrystaatse munisipaliteite skuld Eskom R9,8 miljard.
LEES OOK: Eskom gaan nie meer drie VS-rade se krag sny nie
Meer oor: Elektrisiteit | Eskom | Mangaung
Vrae oor skuld van R6 mjd. aan Mangaung-metro